*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 20ής Ιουλίου 1988

σχετικά με τη διαδικασία εφαρμογής του άρθρου 85 της συνθήκης ΕΟΚ

(IV/31.902 - Iveco/Ford)

(Τα κείμενα στην αγγλική και ολλανδική γλώσσα είναι τα μόνα αυθεντικά)

(88/469/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 17 του Συμβουλίου της 6ης Φεβρουαρίου 1962 πρώτο κανονισμό εφαρμογής των άρθρων 85 και 86 της συνθήκης (1), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, και ιδίως τα άρθρα 6 και 8,

την κοινοποίηση των συμφωνιών για κοινό διακανονισμό που αφορά τα βαρέα οχήματα, που έγινε στις 24 Ιουνίου 1986 από την Ford Motor Company Limited, Brentwood, Essex, Ηνωμένο Βασίλειο, και την Iveco Industrial Vehicles Corporation BV, Amstelveen, Κάτω Χώρες,

την περίληψη της κοινοποίησης που δημοσιεύθηκε (2) σύμφωνα με το άρθρο 19 παράγραφος 3 του κανονισμού αριθ. 17,

τη γνώμη της Συμβουλευτικής Επιτροπής Συμπράξεων και Δεσποζουσών Θέσεων,

Εκτιμώντας ότι:

Ι. ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ

(1) Η διαδικασία αναφέρεται σε συμφωνία μεταξύ δύο κατασκευαστών αυτοκινήτων οχημάτων του τομέα των βαρέων οχημάτων για τη δημιουργία κοινής επιχείρησης (joint venture) που πρόκειται να αναλάβει η γραμμή «cargo» της Ford και την εμπορία των οχημάτων αυτών μαζί με τα βαρέα οχήματα της Iveco στο Ηνωμένο Βασίλειο.

Τα μέρη

(2) Η Ford Motor Company Limited (Ford UK) είναι θυγατρική της Ford Motor Company, Dearborn, Michigan, Ηνωμένες Πολιτείες της Αμερικής, (Ford Ηνωμένες Πολιτείες της Αμερικής) και η μόνη ομάδα εταιρειών Ford στην Ευρώπη που κατασκευάζει και διαθέτει βαρέα οχήματα· το μόνο βαρύ όχημα που παράγει είναι η γραμμή cargo, που ανήκει στην κατηγορία οχημάτων με μεικτό βάρος 6 τόνων και άνω. Εκτός Ευρώπης, η ομάδα εταιρειών Ford παράγει βαρέα οχήματα στις Ηνωμένες Πολιτείες της Αμερικής και στη Βραζιλία.

(3) Η Iveco Industrial Vehicles Corporation BV (Iveco) είναι εταιρεία holding που ανήκει στον όμιλο εταιρειών Fiat, στον οποίον περιλαμβάνεται η Iveco-Fiat SpA Τορίνο, Ιταλία· στον τομέα των βαρέων οχημάτων, η Iveco παράγει οχήματα στην κατηγορία μεικτού βάρους οχημάτων 3,5 τόνων και άνω.

(4) Η κοινή επιχείρηση, η Iveco-Ford Truck Ltd, συστήθηκε με αρχικό μετοχικό κεφάλαιο ύψους 39,6 εκατομμυρίων λιρών στερλινών και με έδρα το Watford, Ηνωμένο Βασίλειο. Η Ford UK και η Iveco έχουν η καθεμία το 48 % των μετοχών, ενώ το υπόλοιπο 4 % το έχει η Credit Suisse First Boston Ltd., Λονδίνο.

Οι συμφωνίες

(5) Η βασική συμφωνία (που ονομάζεται συμφωνία Omnibus), η οποία συνάφθηκε στις 15 Απριλίου 1986, προσδιορίζει τους στόχους της κοινής επιχείρησης. Η κοινή επιχείρηση πρόκειται να αναλάβει την παραγωγή και την εμπορία των βαρέων οχημάτων που κατασκεύαζε προηγουμένως η Ford UK και που διατίθεντο στην αγορά με την ονομασία «cargo». Επιπλέον, μόνον όμως στο Ηνωμένο Βασίλειο, διαθέτει στην αγορά, για πρώτη φορά, τα βαρέα οχήματα που κατασκευάζονται από την Iveco και τα οποία συμπληρώνουν τη σειρά cargo (μεικτό βάρος οχήματος 4 τόνοι). Στη συνέχεια, όταν η νέα γενιά βαρέων οχημάτων που έχει προγραμματίσει η Iveco αντικαταστήσει τη γραμμή cargo, η κοινή επιχείρηση πρόκειται να διαθέτει στην αγορά του Ηνωμένου Βασιλείου το σύνολο των βαρέων οχημάτων της Iveco.

(6) Οι άλλες συμφωνίες που καλύπτονται από τη συμφωνία Omnibus σχετίζονται με την εσωτερική οργάνωση της κοινής επιχείρησης, τη μεταβίβαση των δραστηριοτήτων cargo και των σχετικών εγκαταστάσεων εταιρειών στην κοινή επιχείρηση, τις άδειες εκμεταλλεύσεως, την παραγωγή, τις προμήθειες και τη διάθεση στην αγορά. Τα μέρη θεωρούν ότι όλοι οι διακανονισμοί αυτοί, μαζί με τη συμφωνία Omnibus, αποτελούν μία και μόνον πράξη.

Με βάση τη συμφωνία για τους μετόχους, η Iveco έχει το δικαίωμα να διορίζει την πλειοψηφία των μελών του διοικητικού συμβουλίου της κοινής επιχείρησης, καθώς και τον πρόεδρο του διοικητικού συμβουλίου. Ο πρόεδρος του διοικητικού συμβουλίου είναι ταυτοχρόνως και ο διευθύνων σύμβουλος της επιχείρησης. Επίσης, η Iveco έχει το δικαίωμα να διορίζει το γραμματέα της εταιρείας και τους διευθυντές πωλήσεων και χρηματοδότησης. Η Ford UK έχει το δικαίωμα να διορίζει τον αντιπρόεδρο του διοικητικού συμβουλίου, το διευθυντή βιομηχανικών υποθέσεων και το διευθυντή προσωπικού. Όταν πρόκειται για την λήψη αποφάσεων που αφορούν σημαντικά ζητήματα της κοινής επιχείρησης, απαιτείται ειδική πλειοψηφία που πρέπει να περιέχει τη ψήφο τουλάχιστον ενός από τα μέλη του διοικητικού συμβουλίου που έχουν διοριστεί τόσο από την Iveco όσο και από την Ford UK. Σημαντικά ζητήματα θεωρούνται ειδικότερα οι μεταβολές που αφορούν την παραγωγή, τις προμήθειες των συστατικών, τη γραμμή cargo, τα άλλα μοντέλα βαρέων οχημάτων και τη διανομή.

(7) Η Ford UK έχει πωλήσει στην κοινή επιχείρηση τις απαραίτητες εγκαταστάσεις για την παραγωγή της σειράς cargo και της παραχώρησε το προσωπικό που απασχολείται εκεί. Η κοινή επιχείρηση εξουσιοδοτείται να χρησιμοποιεί τα δικαιώματα βιομηχανικής ιδιοκτησίας που είναι απαραίτητα για την παραγωγή. Μεταξύ της Ford και της κοινής επιχείρησης έχει συναφθεί συμφωνία μίσθωσης, που αφορά το εργοστάσιο του Langley, της οποίας η διάρκεια μπορεί να είναι 17 έτη.

(8) Η Ford UK και η κοινή επιχείρηση έχουν καταλήξει στην συμφωνία, την οποία προσυπογράφει και η Iveco, ότι η Ford UK προμηθεύει και η κοινή επιχείρηση αγοράζει ορισμένα συστατικά που χρειάζονται για τη γραμμή cargo, και ιδιαίτερα τις μηχανές και τα συστήματα μετάδοσης της κίνησης (συμφωνία για την προμήθεια συστατικών).

(9) Τα μέρη έχουν συμφωνήσει ότι, η κοινή επιχείρηση παρέσχε στη Ford UK το αποκλειστικό δικαίωμα να διανέμει όλα τα ανταλλακτικά της γραμμής cargo και ότι προμηθεύει τη Ford UK με τα ανταλλακτικά που κατασκευάζει η ίδια η κοινή επιχείρηση (συμφωνία ανταλλακτικών, συμφωνία προμήθειας ανταλλακτικών).Η κοινή επιχείρηση υποχρεούται να συνεχίσει να διαχειρίζεται τις συμφωνίες προμήθειας με τρίτους που αφορούν τη γραμμή cargo, χρησιμοποιώντας όμως το λογιστικό σύστημα της Ford (συμφωνία για τα εξαρτήματα που αγοράζονται από άλλες πηγές /συμφωνία εξυπηρέτησης).

(10) Η από κοινού διανομή εκ μέρους της κοινής επιχείρησης των βαρέων οχημάτων της γραμμής cargo και των οχημάτων της Iveco που τα συμπληρώνουν αφορά μόνον το Ηνωμένο Βασίλειο, στο οποίο τα δύο δίκτυα αντιπροσώπων της Ford UK και της Iveco πρόκειται να συνδυαστούν και να αναληφθούν από την κοινή επιχείρηση αποκλειστικά και επιλεκτικά, με βάση το σύστημα που έχει αναπτύξει η Ford (συμφωνία που αφορά τους εξειδικευμένους αντιπροσώπους φορτηγών).

(11) Η κοινή επιχείρηση έχει το δικαίωμα να διαθέτει τα προϊόντα Iveco στην αγορά υπό το κοινό σήμα Iveco-Ford· αρχικά είχε αναλάβει την υποχρέωση να διαθέτει τη γραμμή cargo μόνο με το σήμα της Ford (συμφωνία άδειας εκμεταλλεύσεως σήματος). Μετά τη θέση σε ισχύ των συμφωνιών που κοινοποιήθηκαν, τα μέρη συμφώνησαν, όσον αφορά την πώληση cargo στο Ηνωμένο Βασίλειο, να συνδυαστεί το σήμα Ford με το σήμα Iveco.

(12) Η Iveco έχει αναλάβει την υποχρέωση να φέρει τις δαπάνες της κοινής επιχείρησης για την εμπορική διάθεση των προϊόντων Iveco στο Ηνωμένο Βασίλειο (συμφωνία υπηρεσιών εμπορικής διάθεσης).

(13) Τα μέρη συμφώνησαν ότι η κοινή επιχείρηση πρέπει να διανέμει τη σειρά cargo στην ηπειρωτική Ευρώπη μόνο μέσω των τοπικών θυγατρικών εταιρειών της Ford, οι οποίες παίζουν το ρόλο του εισαγωγέα (συμφωνία διανομής). Όσον αφορά τις εξαγωγές cargo στην Ελλάδα και στις εκτός Ευρώπης υπερατλαντικές χώρες, η κοινή επιχείρηση είναι υποχρεωμένη να προσφεύγει στο ειδικό σύστημα που έχει αναπτυχθεί από την Ford και ονομάζεται «Ford Direct Market Operations» (FDMO) (Ford, Επιχείρηση Απευθείας Πώλησης).

(14) Η Ford UK ανέλαβε, στη συμφωνία Omnibus, την υποχρέωση να μην κατασκευάζει ή πωλεί βαρέα οχήματα στην Ευρώπη και στη μη ευρωπαϊκή περιοχή της Μεσογείου. Η Ford (Ηνωμένες Πολιτείες της Αμερικής) ανέλαβε για λογαριασμό της και για λογαριασμό των άλλων εταιρειών Ford, την υποχρέωση να μην κατασκευάζει και διανέμει στην Ευρώπη φορτηγά αυτοκίνητα και να μην κατασκευάζει ή διαθέτει στην περιοχή της Μεσογείου τα φορτηγά cargo ram που προς το παρόν κατασκευάζονται στη Βραζιλία. Αυτές οι ρήτρες μη ανταγωνισμού ισχύουν κατά το διάστημα εκείνο για το οποίο η Ford UK είναι μέτοχος στη κοινή επιχείρηση, συν μία πενταετία, υπό τον όρο ότι η περίοδος αυτή δεν θα ξεπεράσει το τέλος του 1995. Η Iveco έχει αναλάβει την υποχρέωση να μην ασκεί ανταγωνισμό στην κοινή επιχείρηση στο Ηνωμένο Βασίλειο και να διαθέτει στην αγορά του Ηνωμένου Βασιλείου, μέσω της κοινής επιχείρησης όμως, μόνον τα «συμπληρωματικά» προϊόντα της Iveco που καλύπτονται από τη συμφωνία. Η Iveco ανέλαβε επιπλέον την υποχρέωση να φροντίζει ώστε η κοινή θυγατρική να μην διαθέτει το cargo στις Ηνωμένες Πολιτείες της Αμερικής, τη Βραζιλία και την Αυστραλία, εκτός αν το διαθέτει σε σημαντικά παραλλαγμένη μορφή.

(15) Η ρήτρα μη ανταγωνισμού που έχει επιβληθεί στην Iveco αρχικά ίσχυε μόνο για το διάστημα που η Ford UK ήταν μέτοχος της κοινής επιχείρησης. Οι άδειες εκμεταλλεύσεως σήματος, που παρέσχε η Ford UK, ίσχυαν για πέντε ακόμη έτη πέραν της περιόδου αυτής. Μετά από προτάσεις της Επιτροπής, τα μέρη τροποποίησαν τις συμφωνίες έτσι ώστε να μην υπερβαίνουν το όριο της 31ης Δεκεμβρίου 1995· συγκεκριμένα, ούτε η απαγόρευση του ανταγωνισμού που επιβάλει η Iveco ούτε οι συμφωνίες άδειας εκμεταλλεύσεως των σημάτων «Ford cargo» και «Iveco-Ford» υπερβαίνουν αυτό το όριο.

(16) Με βάση τη συμφωνία Omnibus, τα μέρη δεν δικαιούνται να μεταβιβάσουν τις μετοχές που έχουν στην κοινή επιχείρηση σε τρίτους. Και τα δύο μέρη δικαιούνται, μόλις αντικατασταθεί η γραμμή cargo από τη νέα γραμμή Iveco, ή, διαφορετικά, οποτεδήποτε μετά τις 31 Δεκεμβρίου 1992, να ζητήσουν τη μεταβίβαση των μετοχών, που έχει η Ford UK στην κοινή επιχείρηση, στην Iveco. Η Ford UK μπορεί να ζητήσει η μεταβίβαση αυτή να έχει άμεση ισχύ, ενώ η Iveco πρέπει να δώσει προθεσμία δύο ετών. Εάν κανείς εκ των δύο δεν ασκήσει το δικαίωμά του, τότε η κοινή επιχείρηση πρόκειται να ενσωματωθεί πλήρως στην ομάδα εταιρειών Fiat. Αυτό δεν πρέπει να συμβεί κατ' ανάγκη, δεδομένου ότι δεν υπάρχει διάταξη στη συμφωνία που να ορίζει ότι ο κοινός διακανονισμός τερματίζεται αυτομάτως.

Οι σχετικές αγορές

(17) Η σειρά cargo κατασκευάζεται στην Ευρώπη από το 1981 στις κατηγορίες των 6 έως 10,9 τόνων, 11 έως 24 τόνων και 16 έως 33 τόνων μεικτού φορτίου οχήματος. Οι περισσότερες πωλήσεις των οχημάτων cargo γίνονται από τις κατηγορίες που αρχίζουν από 6 και φθάνουν τους 11 τόνους.

Ούτε η Ford UK ούτε η Iveco περιλαμβάνουν τα ελαφρύτερα οχήματα μεταφοράς επιβατών και εμπορευμάτων, μεικτού βάρους κάτω των τεσσάρων τόνων, στη συμφωνία για την κοινή επιχείρηση. Η Ford UK συνεχίζει να εκπροσωπείται στην αγορά με την κατηγορία οχημάτων transit, ανεξάρτητα από την Iveco.

(18) Οι κατηγορίες βαρέων οχημάτων της Iveco περιλαμβάνουν τους ακόλουθους τύπους και μοντέλα:

- η κατηγορία «S» περιλαμβάνει οχήματα μεταφοράς εμπορευμάτων και επιβατών από 3,5 έως 5 τόνους,

- η κατηγορία «Z» περιλαμβάνει οχήματα μεταφοράς εμπορευμάτων και επιβατών από 5,1 έως 8 ή 10,9 τόνους,

- η κατηγορία «M» περιλαμβάνει οχήματα 12 έως 17,5 τόνων,

- οι κατηγορίες «Τ» και «TS» ή «Ρ» και «ΡΑ» περιλαμβάνουν οχήματα από 16 έως 24 ή 33 τόνους και λεωφορεία και ειδικά οχήματα μεταφοράς εμπορευμάτων και επιβατών από 4 έως 33 τόνους.

Αποτελέσματα των συμφωνιών είναι ότι τα οχήματα της Iveco της κατηγορίας από 6 έως 15,9 τόνους σε μεγάλο βαθμό δεν διανέμονται μέσω της κοινής επιχείρησης. Τα επιτυχημένα μοντέλα της Iveco «Τ» και «TS» της κατηγορίας 16 και πλέον τόνων μπορούν TAE πωλούνται στο Ηνωμένο Βασίλειο μέσω της κοινής επιχείρησης. Τα βαρέα οχήματα της Iveco της κατηγορίας «S» κάτω των 4 τόνων δεν περιλαμβάνονται.

Αν ληφθούν υπόψη από κοινού τα δίκτυα των αντιπροσώπων, η κοινή επιχείρηση έχει 115 και πλέον αντιπροσώπους στο Ηνωμένο Βασίλειο.

(19) Η αγορά των βαρέων οχημάτων συνήθως περιλαμβάνει όλα τα φορτηγά, τα λεωφορεία και τα ειδικά οχήματα μεταφοράς επιβατών και εμπορευμάτων με μεικτό βάρος οχήματος άνω των 3,5 τόνων. Τα βαρέα οχήματα πωλούνται και από ορισμένες άλλες επιχειρήσεις στο Ηνωμένο Βασίλειο, τα άλλα κράτη μέλη που έχουν ανταγωνιστικές σχέσεις μεταξύ τους καλύπτουν, σε ορισμένες περιπτώσεις, σημαντικό μέρος της αγοράς. Οι πωλήσεις των βαρέων οχημάτων συνεχίζουν να χαρακτηρίζονται από την προτίμηση που δείχνουν οι αγοραστές προς τους παραγωγούς της χώρας τους.

1.2,11 // // // // Στοιχεία για τα βαρέα οχήματα μεικτού βάρους 4 τόνων και άνω για το 1985 // // // // // // // // // 1.2.3.4.5.6.7.8.9.10.11 // / / UK // I // D // F // NL // B // DK // IRL // P // E // // % // % // % // % // % // % // % // % // % // % // // // // // // // // // // // // Daimler-Benz // 11,6 // 8,7 // 62,6 // 21,1 // 23,5 // 28,6 // 13,8 // 8,7 // 3,1 // 6,3 // Iveco // 3,6 // 69,4 // 13,6 // 14,5 // 4,2 // 7,8 // 10,3 // 4,3 // 12,5 // 5,3 // RVI // 7,9 // 2,3 // 1 // 39 // 2,5 // 9,1 // 3,4 // 4,3 // 6,3 // 25,3 // Volvo // 8,4 // 4,1 // 1,9 // 10 // 15,1 // 14,3 // 25,9 // 8,7 // 9,4 // 3,2 // Ford // 18,7 // 1,4 // 1 // 2,6 // 1,7 // 2,6 // 6,9 // 13 // 6,3 // - // MAN // 2,6 // 2,3 // 16,7 // 1,4 // 7,6 // 5,2 // 6,9 // - // - // 5,3 // Scania // 4,9 // 6,8 // 2,3 // 4,8 // 13,4 // 10,4 // 22,4 // 4,3 // 3,1 // 3,2 // DAF // 5,6 // 2,3 // 0,6 // 4,8 // 27,7 // 15,6 // 5,2 // 4,3 // 3,1 // 2,1 // Leyland // 16,6 // - // - // - // - // - // - // 4,3 // - // - // GM // 11,2 // - // - // - // - // - // - // 4,3 // - // - // Άλλοι // 9 // 2,7 // 0,2 // 1,7 // 4,2 // 6,5 // 5,2 // 43,5 // 56,2 // 49,5 // // // // // // // // // // //

(1) ΕΕ αριθ. 13 της 21. 2. 1962, σ. 204/62.

(2) ΕΕ αριθ. C 287 της 27. 10. 1987, σ. 10.

(20) Η Ford UK κατέχει σημαντική θέση στην αγορά του Ηνωμένου Βασιλείου με τις πωλήσεις της γραμμής cargo (οι πωλήσεις αυτές ανερχόντουσαν στο ±19 % των πωλήσεων των βαρέων οχημάτων της κατηγορίας των 4 και πλέον τόνων το 1984, και στο ±18,7 % το 1985).

Η θέση της Iveco, αντίθετα, είναι πολύ ασθενέστερη στο Ηνωμένο Βασίλειο (οι αντίστοιχες πωλήσεις ανέρχονται στο ±3,5 % του συνόλου το 1984 και στο ±3,6 % του συνόλου το 1985). Η Ford UK δεν ελέγχει μεγάλο μέρος της αγοράς στα υπόλοιπα κράτη μέλη με τα φορτηγά της των αντίστοιχων κατηγοριών. Αντίθετα, η Iveco είναι μία από τις επιχειρήσεις που έχουν καταφέρει να διεισδύσουν, εκτός από την αγορά της χώρας τους, και στις αγορές των άλλων κρατών μελών και ελέγχει μεγάλα τμήματα της αγοράς στις χώρες αυτές (βλέπε σημείο 19). Μετά τη Daimler-Benz (η οποία παρήγαγε το 1985 114 059 μονάδες στην κατηγορία των οχημάτων μεικτού βάρους 3,5 και πλέον τόνων), η Iveco είναι ο δεύτερος κατά σειρά μεγαλύτερος παραγωγός βαρέων οχημάτων στην Κοινότητα (76 636 μονάδες)· η Ford UK είναι ο πέμπτος κατά σειρά παραγωγός (17 160 μονάδες).

(21) Μετά τη δημοσίευση που έγινε με βάση το αρθρο 19 παράγραφος 3 του κανονισμού αριθ. 17, η Επιτροπή έλαβε παρατηρήσεις από την Associazione Nazionale Industria dell'Ottica Meccanica Fine e di Precisione-Assottica, από το Μιλάνο της Ιταλίας. Η ένωση αυτή προβάλλει αντιρρήσεις ως προς την υποχρέωση της κοινής επιχείρησης να παρέχει στην Ford UK το αποκλειστικό δικαίωμα διακίνησης των ανταλλακτικών και, ιδιαίτερα, να προμηθεύει η κοινή επιχείρηση, με τα ανταλλακτικά που κατασκευάζει η ίδια, τη Ford UK. Υποστηρίζει η ένωση ότι ο περιορισμός αυτός δικαιολογείται μόνο στο βαθμό που η Ford κατασκευάζει η ίδια τα συστατικά της γραμμής cargo. Επίσης, η ένωση επισημαίνει τις στρεβλώσεις του ανταγωνισμού που προκύπτουν από την πρακτική των κατασκευαστών οχημάτων να δίνουν το σήμα τους, κατ' αποκλειστικότητα, σε συστατικά και ανταλλακτικά που δεν έχουν κατασκευαστεί από τους ίδιους.

ΙΙ. ΝΟΜΙΚΗ ΕΚΤΙΜΗΣΗ

Α. Άρθρο 85 παράγραφος 1

(22) Η συμφωνία Omnibus μεταξύ της Ford UK και της Iveco για τη δημιουργία της κοινής επιχείρησης και η σειρά των συμφωνιών, τις οποίες τα μέρη θεωρούν συνδεδεμένες με τη συμφωνία αυτή, εμπίπτουν στις διατάξεις του άρθρου 85 παράγραφος 1. Έχουν ως αντικείμενο και ως αποτέλεσμα τον περιορισμό του ανταγωνισμού εντός της κοινής αγοράς και δύνανται να επηρεάσουν το εμπόριο μεταξύ των κρατών μελών. Είναι, όμως δυνατόν, να τύχουν της εξαίρεσης που προβλέπεται στο άρθρο 85 παράγραφος 3.

(23) Η κοινή επιχείρηση ελέγχεται από κοινού από την Ford UK και την Iveco βάσει των ίσων μεριδίων συμμετοχής τους. Παρόλο που η Ford UK πρόκειται να παύσει να παράγει βαρέα οχήματα στην Ευρώπη, η κοινή επιχείρηση δεν έχει ακόμα ενταχθεί στην ομάδα Fiat-Iveco. Είναι μάλιστα αβέβαιο αν θα ενταχθεί στο μέλλον. Η Iveco έχει το δικαίωμα να διορίζει την πλειοψηφία του διοικητικού της συμβουλίου, καθώς και τον πρόεδρο του διοικητικού συμβουλίου. Έχει, συνεπώς, μεγαλύτερη επιρροή στις επιχειρηματικές δραστηριότητες της κοινής επιχείρησης, και ιδιαίτερα στην πολιτική πωλήσεων. Η Ford UK διατηρεί σημαντική επιρροή στην παραγωγή και πώληση της γραμμής cargo από την κοινή επιχείρηση, παραδείγματος χάρη μέσω του διορισμού του διευθυντή βιομηχανικών υποθέσεων και του καθορισμού του προγράμματος παραγωγής και εμπορικής διάθεσης. Οι σημαντικές αποφάσεις που σχετίζονται με την κοινή επιχείρηση πρέπει να εγκρίνονται από αυξημένη πλειοψηφία του διοικητικού συμβουλίου, αποτελεί δε προϋπόθεση η θετική ψήφος τουλάχιστον ενός μέλους του συμβουλίου που έχει διορισθεί και από την ομάδα Iveco και από την ομάδα Ford UK (βλέπε σημείο 6).

(24) Η κοινή επιχείρηση αποτελεί επιχειρηματική συνεργασία μεταξύ ανταγωνιστών. Δεν μπορεί να θεωρηθεί ως ένας ανεξάρτητος νέος ανταγωνιστής στον τομέα των βαρέων οχημάτων. Παρόλο που η μεταφορά της προηγούμενης παραγωγής βαρέων οχημάτων στην κοινή επιχείρηση σημαίνει ότι η Ford UK παύει να είναι πλέον άμεσος ανταγωνιστής, η ομάδα Ford συνεχίζει να παράγει βαρέα οχήματα στις αντίστοιχες κατηγορίες τόσο στις Ηνωμένες Πολιτείες της Αμερικής όσο και σε άλλα σημεία του κόσμου. Η Ford παραμένει ισχυρή στις Ηνωμένες Πολιτείες της Αμερικής και έχει τη δυνατότητα να πραγματοποιεί εξαγωγές στην Ευρώπη.

Μετά τη θέση σε ισχύ των συμφωνιών για τη σύσταση της κοινής επιχείρησης, εξακολουθεί να υπάρχει μία εν δυνάμει σχέση ανταγωνιστών μεταξύ της Ford UK και της Iveco ή της κοινής επιχείρησης. Η Iveco είναι όντως άμεσος ανταγωνιστής της κοινής επιχείρησης, δεδομένου ότι η Iveco κατασκευάζει προϊόντα που ανταγωνίζονται τα οχήματα της κατηγορίας, την οποία ανήκει η γραμμή cargo, και βρίσκεται σε θέση να διαθέτει αυτά σε όλα τα σημεία της κοινής αγοράς. Το γεγονός ότι οι μητρικές εταιρείες της κοινής επιχείρησης, δηλαδή η Ford UK και η Iveco, έχουν αναλάβει την υποχρέωση να μην ασκούν ανταγωνισμό στην κοινή επιχείρηση σε συγκεκριμένη γεωγραφική περιοχή και για περιορισμένο χρονικό διάστημα (βλέπε σημεία 14 και 15) ισχυροποιεί περαιτέρω το συμπέρασμα ότι η σύσταση της κοινής επιχείρησης εμπίπτει στις διατάξεις του άρθρου 85 παράγραφος 1.

(25) Η κοινή επιχείρηση συνδέεται με σειρά συμφωνιών μεταξύ των εταίρων, οι οποίες αφορούν τόσο τη δική τους ανταγωνιστική θέση όσο και τη θέση της κοινής επιχείρησης.

Οι απαγορεύσεις του ανταγωνισμού που επιβάλλονται στους εταίρους έχουν διαφορετική εμβέλεια. Στην Iveco απαγορεύεται να ασκεί ανταγωνισμό στην κοινή επιχείρηση στο Ηνωμένο Βασίλειο (βλέπε σημεία 14 και 15). Συμμορφούμενη με τους στόχους της κοινής επιχείρησης, η Iveco πρέπει να πωλεί τα βαρέα οχήματά της στο Ηνωμένο Βασίλειο μόνο μέσω της επιχείρησης και μαζί με τη σειρά cargo της Ford. Προκειμένου να προωθηθεί η από κοινού εμπορική διάθεση μέσω της κοινής επιχείρησης, η Iveco υποχρεούται να μην διαθέτει ορισμένα βαρέα οχήματά της στο Ηνωμένο Βασίλειο, στο βαθμό που ανταγωνίζονται άμεσα τη γραμμή cargo της Ford. Περιορίζεται, επομένως, ο ανταγωνισμός μεταξύ ορισμένων κατηγοριών βαρέων οχημάτων που παράγουν τα δύο μέρη και μειώνονται οι δυνατότητες επιλογής των καταναλωτών του Ηνωμένου Βασιλείου. Η απαγόρευση παραγωγής και προμήθειας που έχει επιβληθεί στη Ford UK (βλέπε σημεία 14 και 15) σημαίνει ότι η Ford UK, μέχρι το τέλος του 1995, δεν μπορεί να παράγει βαρέα οχήματα της κατηγορίας μεικτού βάρους 4 και πλέον τόνων στην Ευρώπη, ή να προμηθεύει την Ευρώπη με τα οχήματα αυτά, πράγμα που μειώνει τον αριθμό των προμηθευτών στον τομέα αυτό.

(26) Στο βαθμό που τα βαρέα οχήματα και τα ανταλλακτικά της Iveco μπορούν να πωλούνται με το σήμα της Ford και εφόσον αυτά τα προϊόντα με το συνδυασμένο σήμα μπορούν να διανέμονται μόνο στο Ηνωμένο Βασίλειο, τα μέτρα αυτά συμβάλλουν στο να εντείνεται ο περιφερειακός χαρακτήρας των αγορών προς τις οποίες απευθύνεται η κοινή επιχείρηση και η Iveco. Είναι λοιπόν δυνατόν να καταστήσουν δυσκολότερες τις παράλληλες εισαγωγές.

(27) Η από κοινού εμπορική διάθεση εκ μέρους της κοινής επιχείρησης έχει σαν αποτέλεσμα τη δημιουργία περιορισμών σε εμπορικό επίπεδο, στο βαθμό που οι αντιπρόσωποι του κοινού δικτύου διανομής μπορούν να διανέμουν μόνον την κατηγορία εκείνη των προϊόντων που έχουν προσδιορίσει οι συνέταιροι (δηλαδή τη σειρά cargo της Ford και τα συμπληρωματικά οχήματα της Iveco, (βλέπε σημεία 5 και 10).

(28) Στο βαθμό που η κοινή επιχείρηση υποχρεούται να συνεχίσει να αγοράζει όλα τα συστατικά που χρειάζεται για την παραγωγή της γραμμής cargo από την Ford UK, και ιδίως να αγοράζει τις μηχανές και τα συστήματα μετάδοσης της κίνησης (βλέπε σημείο 8), η δυνατότητα της Iveco και των άλλων επιχειρήσεων να προμηθεύουν τα μέρη αυτά είναι περιορισμένη, και ως εκ τούτου, ο ανταγωνισμός περιορίζεται εις βάρος των άλλων προμηθευτών. Το ίδιο ισχύει για το εμπόριο των ανταλλακτικών των οχημάτων cargo, το οποίο ανήκει μόνο στη Ford UK (βλέπε σημείο 9). Επομένως, η κοινή επιχείρηση δεν μπορεί να ασκεί δραστηριότητες στην αγορά στον τομέα αυτό για λογαριασμό της.

(29) Οι συμφωνίες μπορεί να έχουν αισθητές επιπτώσεις στο εμπόριο μεταξύ των κρατών μελών. Τα δύο μέρη, οι έδρες των οποίων βρίσκονται σε διαφορετικά κράτη μέλη, ασκούν δραστηριότητες στο σύνολο της κοινής αγοράς. Επηρεάζεται ιδιαίτερα το εμπόριο μεταξύ των κρατών μελών από τους περιορισμούς που επιβάλλονται στην Iveco ως προς την πώληση των βαρέων οχημάτων της στο Ηνωμένο Βασίλειο και από τους περιορισμούς που επιβάλλονται στην κοινή επιχείρηση ως προς την παραγωγή και πώληση βαρέων οχημάτων στην κοινή αγορά.

Β. Άρθρο 85 παράγραφος 3

(30) Πληρούνται οι όροι για την παροχή εξαίρεσης δυνάμει των διατάξεων του άρθρου 85 παράγραφος 3. Η συμφωνία Omnibus για τη σύσταση της κοινής επιχείρησης και οι συμφωνίες που είναι συνδεδεμένες με αυτήν βελτιώνουν την παραγωγή και τη διανομή των αγαθών, ενώ ταυτοχρόνως εξασφαλίζεται για τους καταναλωτές δίκαιο τμήμα από το όφελος που προκύπτει, α) χωρίς να επιβάλλονται στις ενδιαφερόμενες επιχειρήσεις περιορισμοί που δεν είναι απαραίτητοι για την επίτευξη των στόχων αυτών, και β) χωρίς να παρέχεται στις επιχειρήσεις αυτές η δυνατότητα κατάργησης του ανταγωνισμού για σημαντικό τμήμα των σχετικών προϊόντων.

(31) Η κοινή επιχείρηση επιτρέπει την προώθηση του εξορθολογισμού. Οι ανάγκες της αγοράς υποχρεώνουν τους κατασκευαστές βαρέων οχημάτων να παράγουν μια μεγάλη ποικιλία τύπων, δεδομένου ότι, ιδίως ο πελάτες που διαθέτουν μεγάλους στόλους οχημάτων, επιδιώκουν να προμηθεύονται τα οχήματά τους από ένα μόνον κατασκευαστή, προκειμένου να απολαμβάνουν των πλεονεκτημάτων της ενιαίας συντήρησης και των ενιαίων συστημάτων ανταλλακτικών, παρόλο που χρησιμοποιούν διαφορετικούς τύπους και διαφορετικά μοντέλα οχημάτων (βλέπε απόφαση 83/668/ΕΟΚ της Επιτροπής «VW-MAN» (1). Η κοινή επιχείρηση επιτρέπει να συμπληρωθεί η γραμμή cargo και να καλυφθεί το κενό που υπάρχει μέχρις ότου τεθεί σε κυκλοφορία νέα σειρά προϊόντων. Η Iveco έχει τη δυνατότητα να καταλάβει τη θέση που είχε η Ford UK στο Ηνωμένο Βασίλειο. Είναι ήδη σε θέση να καλύψει τα κενά που υπάρχουν στη σειρά της Ford UK, και μάλιστα στο Ηνωμένο Βασίλειο, όπου, μέχρι στιγμής, η Iveco δεν διέθετε ουσιαστικό μέρος της αγοράς, ενώ η Ford UK κατείχε στο παρελθόν ουσιαστικό μέρος της αγοράς και είχε γνωστή εμπορική επωνυμία. Μετά το πέρας της σειράς cargo, αναμένονται πλεονεκτήματα, μόλις η κοινή επιχείρηση και η Iveco κατασκευάσουν και διαθέσουν κοινή σειρά οχημάτων με ενιαία συστατικά.

(32) Ο συνδυασμός του δικτύου αντιπροσώπων της Iveco με το ουσιαστικά μεγαλύτερο δίκτυο αντιπροσώπων της Ford UK διευκολύνει την αύξηση των πωλήσεων της Iveco και μειώνει το κόστος.

(33) Οι αντιπρόσωποι της Ford είχαν ήδη αισθανθεί τις συνέπειες της έλλειψης μιας πλήρους σειράς προϊόντων· το ποσοστό της αγοράς που κάλυπταν είχε μειωθεί τα τελευταία χρόνια. Η προσθήκη των συμπληρωματικών μοντέλων της Iveco πρόκειται να βελτιώσει την ανταγωνιστικότητά τους. Οι δυνατότητες που έχουν σε διανομή και σε εξυπηρέτηση μετά την πώληση μπορούν να διατηρηθούν, επειδή υπάρχει τώρα η ευκαιρία να αντικατασταθούν οι σημερινοί τύποι οχημάτων με νέα γενιά οχημάτων.

(34) Η κοινή επιχείρηση και οι περιορισμοί που την αφορούν πρέπει να θεωρηθούν απαραίτητοι για την επίτευξη του στόχου της συνεργασίας και της βελτίωσης της παραγωγής και διανομής των αγαθών.

Η κοινή επιχείρηση είναι απαραίτητη επειδή επιτρέπει την εκλογικευμένη και ομαλή μετάβαση από την παλιά σειρά των μοντέλων στη νέα γενιά οχημάτων· αυτό ακριβώς δεν είναι δυνατό να πραγματοποιηθεί κατ' άλλο τρόπο και με τον ίδιο βαθμό επιτυχίας. Η επιτυχία της κοινής επιχείρησης διασφαλίζεται ιδιαί

τερα από το γεγονός ότι η Ford UK παύει να παράγει και να διανέμει βαρέα οχήματα στην Ευρώπη, τούτο προς όφελος της κοινής επιχείρησης μέχρι το τέλος του 1995 και ότι μέχρι αυτό το χρονικό σημείο, η Iveco δεν πωλεί απευθείας (δηλαδή χωρίς παρέμβαση εκ μέρους της κοινής επιχείρησης) στο Ηνωμένο Βασίλειο (βλέπε σημεία 14, 15, 24 και 25). Η κοινή επιχείρηση πρέπει να διαβεβαιωθεί, κατά την περίοδο στην οποία τα οχήματα cargo δεν έχουν αντικατασταθεί ακόμα από νέες σειρές, ότι οι μητρικές εταιρείες δεν πρόκειται να υπονομεύσουν την κατάσταση ανταγωνιζόμενες μεταξύ τους. Οι απαγορεύσεις στον ανταγωνισμό εξακολουθούν να ισχύουν μόνο για περίοδο πέντε ετών αφότου η μία από τις δύο μητρικές εταιρείες αποσυρθεί από την κοινή επιχείρηση και, εν πάση περιπτώσει, μόνο μέχρι το τέλος του 1995 (βλέπε σημείο 15). Πρέπει βεβαίως να υποτεθεί ότι η εισαγωγική φάση πρόκειται να διαρκέσει πολύ. Η Iveco, εξάλλου, η οποία μπορούσε να ανταγωνιστεί με επιτυχία την κοινή επιχείρηση, υπόκειται στην απαγόρευση διανομής ανταγωνιστικών προϊόντων, μόνο βέβαια στο Ηνωμένο Βασίλειο. Στο υπόλοιπο της κοινής αγοράς, η ανταγωνιστική κατάσταση μεταξύ των οχημάτων της γραμμής cargo της Ford και των οχημάτων της Iveco παραμένει αμετάβλητη. Αυτή η γεωγραφική διανομή μεταξύ Iveco και κοινής επιχείρησης μπορεί να γίνει δεκτή μόνο μέχρι το τέλος του 1995.

(35) Οι συμφωνίες που αφορούν τα σήματα (βλέπε σημεία 11 και 26) και το συνδυασμό των δικτύων των αντιπροσώπων (βλέπε σημεία 10 και 27) αποτελούν επίσης αναγκαία συνέπεια της κοινής διανομής. Μέχρις ότου δημιουργηθεί μια πλήρης νέα σειρά προϊόντων, η εταιρική πίστη της Ford UK μπορεί να διατηρηθεί και να χρησιμοποιηθεί στον τομέα της συνεργασίας με την Iveco διαμέσου της κοινής επιχείρησης.

(36) Το δικαίωμα της Ford UK να προμηθεύει τα συστατικά της γραμμής cargo (βλέπε σημεία 8 και 28), καθιστά εφικτή τη συνέχιση της κατασκευής των οχημάτων cargo από την κοινή επιχείρηση κατά τη διάρκεια της μεταβατικής περιόδου. Στο βαθμό που η Ford UK επιφυλάσσεται επίσης του δικαιώματος να διαθέτει στην αγορά τα ανταλλακτικά των οχημάτων cargo (βλέπε σημεία 9 και 28), διασφαλίζεται η συνέχιση της προμήθειας των αντιπροσώπων με ανταλλακτικά, με βάση το σύστημα διανομής της Ford, ιδιαίτερα όταν οι αντιπρόσωποι διαθέτουν περαιτέρω οχήματα της Ford που απαιτούν τα ίδια ή παρόμοια ανταλλακτικά. Η υποχρέωση της κοινής επιχείρησης να αποστέλλει όλα τα απ' αυτήν παραχθέντα ανταλλακτικά στη Ford UK, ανταποκρίνεται στην πρακτική όλων των παραγωγών οχημάτων να διαθέτουν μόνο στα δικά τους δίκτυα διανομής ολόκληρο το φάσμα των ανταλλακτικών τους. Η υποχρέωση αυτή δεν περιορίζει, παρόλα αυτά, τη δυνατότητα των άλλων προμηθευτών της κοινής επιχείρησης να διανέμουν τα ανταλλακτικά τους στην ελεύθερη αγορά.

(37) Η συμφωνία δεν έχει ως συνέπεια την παρεμπόδιση του ανταγωνισμού ως προς σημαντικό μέρος των σχετικών αγαθών. Εύκολα μπορεί να διαπιστωθεί ότι υπάρχει ουσιαστικός ανταγωνισμός στην κοινή αγορά στον τομέα των βαρέων οχημάτων.

Οι περιορισμοί του ανταγωνισμού που προκύπτουν από τις συμφωνίες υπολογίζονται ως προς τις σχετικές αγορές. Οι αγορές καθορίζονται κυρίως από τα προϊόντα που καλύπτονται από τη συμφωνία συνεργασίας. Η συνεργασία αφορά τα βαρέα οχήματα μεικτού βάρους 4 και πλέον τόνων. Καλύπτει δηλαδή όλα τα φορτηγά, αλλά και τα λεωφορεία, καθώς ειδικά οχήματα μεταφοράς επιβατών και εμπορευμάτων, τα οποία συμπεριλαμβάνονται λόγω των πολλών κοινών σημείων που έχει η κατασκευή τους.

Η κατηγορία οχημάτων από 6 έως 15,9 τόνων κάλυπτε το 40 % του συνόλου των πωλήσεων βαρέων οχημάτων άνω των 3,5 τόνων στο Ηνωμένο Βασίλειο το 1985· στην κατηγορία αυτή, η Ford UK κάλυπτε τις ανάγκες του 37 % της αγοράς. Η εν λόγω κατηγορία όμως δεν μπορεί από μόνη της να αποτελέσει στοιχείο αναφοράς για την εκτίμηση της κατάστασης του ανταγωνισμού. Πρέπει να ληφθούν υπόψη και τα οχήματα που έχουν μεγαλύτερο ή μικρότερο μεικτό βάρος, στο βαθμό που οι καταναλωτές θεωρούν αυτά υποκατάστατα προϊόντα και στο βαθμό που η συνεργασία επηρεάζει την κατασκευή ή τη διανομή τους. Ειδικότερα, η ζήτηση των αγοραστών εκείνων που πραγματοποιούν μεγάλης κλίμακας αγορές εξαρτάται από την προμήθεια ενός ευρύτατου φάσματος οχημάτων από μία μόνο πηγή προμήθειας. Όντως, οι περισσότεροι κατασκευαστές βαρέων οχημάτων λαμβάνουν υπόψη αυτήν την τάση που υπάρχει.

(38) Βάσει του ανωτέρου προσδιορισμού της αγοράς, οι συμβαλλόμενοι πραγματοποιούσαν το 1985 το 24,06 % των πωλήσεων βαρέων οχημάτων στο Ηνωμένο Βασίλειο από κοινού, ενώ το 1986 (το έτος που άρχισε η συνεργασία) και το 1987 η αγορά του Ηνωμένου Βασιλείου κατανεμόταν ως εξής:

1.2,4 // // // // Πωλήσεις/στοιχεία για τα βαρέα

οχήματα μεικτού βάρους 3,5 τόνων

στην κοινή αγορά

// // 1.2.3.4 // // 1985 // 1986 // 1987 // // // // // DAF-Leyland // - // 22,98 % // 22,44 % // Iveco-Ford // - // 19,35 % // 22,92 % // Ford // 18,04 % // - // - // Leyland // 15,99 % // - // - // Daimler-Benz // 11,45 % // 14,11 % // 14,41 % // GM-Bedford // 10,89 % // 9,12 % // 2,01 % // Renault // 8,57 % // 8,32 % // 8,7 % // Volvo // 8,1 % // 8,42 % // 10,46 % // Iveco // 6,02 % // - // - // DAF // 5,3 % // - // - // Scania // 4,63 % // 4,85 % // 4,89 % // MAN-VW // 2,82 % // 4,7 % // 4,43 % // // // //

(1) ΕΕ αριθ. L 376 της 31. 12. 1983, σ. 11.

Με δεδομένη αυτή τη δομή της αγοράς μπορεί να συναχθεί στο συμπέρασμα ότι υπάρχει ουσιαστικός ανταγωνισμός στο τμήμα αυτό της κοινής αγοράς, στο οποίο έχει τις βασικές επιπτώσεις της η συνεργασία.

(39) Είναι, εξάλλου, σωστή η υπόθεση ότι η συνεργασία μεταξύ των μερών στο Ηνωμένο Βασίλειο δεν οδηγεί σε σημαντική μείωση της έντασης του ανταγωνισμού στις άλλες περιοχές της κοινής αγοράς. Παρόλο που η Iveco είναι ο δεύτερος κατά σειρά μεγαλύτερος κατασκευαστής βαρέων οχημάτων στην κοινή αγορά μετά τη Daimler-Benz και μολονότι οι δύο εταιρείες ελέγχουν ουσιαστικό μέρος της αγοράς τόσο στα άλλα κράτη μέλη όσο και στη χώρα τους (βλέπε σημείο 19), οι συμβαλλόμενοι πραγματοποίησαν από κοινού πωλήσεις της τάξης του 20,4 % του συνόλου των πωλήσεων βαρέων οχημάτων στην κοινή αγορά το 1985. Το 1986, εξάλλου, οι δύο εταιρείες διέθεταν από κοινού το 19,33 % της αγοράς (η Iveco-Ford διέθετε το 4,74 %), ενώ το 1987 οι δύο εταιρείες μαζί διέθεταν το 18,4 % (από το οποίο η Iveco-Ford διέθετε το 4,9 %).

1.2,4 // // // // Πωλήσεις/στοιχεία για τα βαρέα

οχήματα μεικτού βάρους 3,5 τόνων και άνω

στην κοινή αγορά

// // 1.2.3.4 // // 1985 // 1986 // 1987 // // // // // Daimler-Benz // 24,1 % // 27,5 % // 26,3 % // Iveco // 16,7 % // 13,64 % // 12,4 % // Iveco-Ford // // 4,74 % // 4,9 % // Renault // 10,7 % // 11,91 % // 11,7 % // MAN - VW // 4,0 % // 7,97 % // 7,8 % // Volvo // 6,1 % // 7,58 % // 8,0 % // DAF // 3,3 % // (5,58 %) // (5,4 %) // DAF-Leyland // // 9,98 % // 9,49 % // Scania // 4,6 % // 5,49 % // 5,49 % // Leyland // 4,0 % // (4,4 %) // (4,0 %) // Pegaso/ENASA // // 2,47 % // 2,5 % // GM - Bedford // 2,1 % // 2,33 % // 1,0 % // Ford (Cargo) // 3,7 % // 0,95 % // 1,1 % // // // //

(40) Ως προς τα λοιπά, η κοινή επιχείρηση δεν εμποδίζει τελείως τον ανταγωνισμό μεταξύ της Ford UK και της Iveco. Στα άλλα κράτη μέλη, πλην του Ηνωμένου Βασιλείου, τα σχετικά βαρέα οχήματα συνεχίζουν να πωλούνται με διαφορετικά σήματα και μέσω διαφορετικών δικτύων διανομής.

(41) Αναμένεται ότι οι καταναλωτές πρόκειται να εξασφαλίσουν δίκαιο τμήμα από το όφελος που προκύπτει. Οι καταναλωτές, που προτιμούσαν προηγουμένως τα οχήματα της Ford, έχουν τώρα τη δυνατότητα να αγοράσουν οχήματα που είναι συμπληρωματικά της σειράς cargo, από το ίδιο σύστημα διανομής. Οι πελάτες αυτοί μπορούν να περιμένουν τη νέα και πλήρη σειρά οχημάτων που παράγει η κοινή επιχείρηση. Η κατασκευή μιας ολόκληρης σειράς οχημάτων με βάση την αρχή των αυτόνομων ενοτήτων σημαίνει ότι μπορούν να κατασκευάζονται περισσότερα οχήματα και συστατικά, άρα με χαμηλότερο κόστος. Επειδή η πίεση του ανταγωνισμού, όσον αφορά τη σειρά cargo, όχι μόνο πρόκειται να διατηρηθεί, αλλά και να ενταθεί, λόγω της κοινής διανομής, μπορεί να αναμένεται ότι τουλάχιστον μέρος του οφέλους μεταβιβάζεται στους καταναλωτές. Υπάρχουν επίσης τα πλεονεκτήματα που προέρχονται από την καλύτερη εξυπηρέτηση των πελατών καθώς και από την καλύτερη εξυπηρέτηση μετά την πώληση, τα οποία προκύπτουν από την κοινή διανομή και το συνδυασμό των δικτύων των αντιπροσώπων. Επομένως, τα πλεονεκτήματα που προκύπτουν από τις συμφωνίες είναι, συνολικά, περισσότερα από τα μειονεκτήματα που σχετίζονται με τους περιορισμούς του ανταγωνισμού.

(42) Οι παρατηρήσεις που υποβλήθηκαν στην Επιτροπή από τρίτους ως απάντηση στη δημοσίευση της περίληψης της κοινοποίησης σύμφωνα με το άρθρο 19 παράγραφος 3 του κανονισμού αριθ. 17 (βλέπε σημείο 21), δεν οδηγούν σε διαφορετική εκτίμηση της συμφωνίας από αυτήν που αναφέρθηκε προηγουμένως: όπως ήδη τονίστηκε (βλέπε σημείο 36) το αποκλειστικό δικαίωμα της διανομής των ανταλλακτικών της σειράς cargo είναι απαραίτητο για τη συνεργασία, ώστε να επιτευχθεί η διασφάλιση της συνεχούς προμήθειας των αντιπροσώπων στο σύστημα διανομής της Ford με ανταλλακτικά. Εξάλλου, περιορίζεται χρονικά για το διάστημα που μεσολαβεί μέχρις ότου να εισαχθεί η νέα σειρά. Επιπλέον η Επιτροπή γνωρίζει ότι ορισμένοι κατασκευαστές αυτοκινήτων οχημάτων εφαρμόζουν πολιτική που δεν ανέχεται τα ανταλλακτικά από άλλους προμηθευτές, εκτός από τα δικά τους ανταλλακτικά. Αυτό αποτελεί φαινόμενο το οποίο η Επιτροπή δεν μπορεί να εξετάσει από την οπτική γωνία του ανταγωνισμού στην παρούσα διαδικασία, αλλά που σκοπεύει να εξετάσει με ειδικές έρευνες.

Γ. Οι όροι παροχής της εξαίρεσης

(43) Δυνάμει του άρθρου 6 παράγραφος 1 του κανονισμού αριθ. 17, η εξαίρεση που παρέχεται δυνάμει του άρθρου 85 παράγραφος 3 της συνθήκης ΕΟΚ μπορεί να έχει αναδρομική ισχύ από την ημερομηνία της κοινοποίησης, δηλαδή από τις 24 Ιουνίου 1986, δεδομένου ότι οι προϋποθέσεις του άρθρου 85 παράγραφος 3 εκπληρούντο από της ημερομηνίας αυτής. Σύμφωνα με το άρθρο 8 παράγραφος 1 του κανονισμού αριθ. 17, η εξαίρεση παρέχεται μέχρι τις 31 Δεκεμβρίου 1995.

(44) Λόγω της βραχύτητας της περιόδου αυτής, δεν είναι απαραίτητο να ζητηθεί από τα μέρη, σύμφωνα με το άρθρο 8 παράγραφος 1 του κανονισμού αριθ. 17, να υποβάλουν, όπως συνηθίζεται, εκθέσεις για την εφαρμογή της συνεργασίας τους πριν από τις 31 Δεκεμβρίου 1995. Εάν συνεχιστεί η συνεργασία όμως και γίνει νέα κοινοποίηση τότε τα μέρη πρέπει να αποδείξουν ότι εξακολουθούν να πληρούνται οι προϋποθέσεις του άρθρου 85 παράγραφος 3, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Δυνάμει του άρθρου 85 παράγραφος 3 της συνθήκης ΕΟΚ κηρύσσονται ανεφάρμοστες οι διατάξεις του άρθρου 85 παράγραφος 1 για τις συμφωνίες της 15ης Απριλίου 1986 που έχουν συναφθεί μεταξύ της Ford Motor Company Limited και της Iveco Industrial Vehicles Corporation BV.

2. Η εξαίρεση που παρέχεται στην παράγραφο 1 ισχύει από τις 24 Ιουνίου 1986 έως τις 31 Δεκεμβρίου 1995.

Άρθρο 2

Η παρούσα απόφαση απευθύνεται στις ακόλουθες επιχειρήσεις:

1. The Ford Motor Company Limited,

Eagle Way, Brentwood, Essex,

United Kingdom.

2. Iveco Industrial Vehicles Corporation BV,

Professor Baviklaan 5, Amsteeveen,

Nederland.

3. Iveco-Ford Truck Limited,

Station Road, Watford, Hertfordshire

United Kingdom.

Βρυξέλλες, 20 Ιουλίου 1988.

Για την Επιτροπή

Peter SUTHERLAND

Μέλος της Επιτροπής